Karen Ellemann (V), 2010-04-22:
Lad mig starte med at understrege, at allergi og kosmetiske produkter er et højt prioriteret område for regeringen, fordi allergi er en alvorlig gene for de mennesker, der bliver ramt.
Derfor arbejder vi også for strammere regulering af allergifremkaldende stoffer i kosmetik.
Det gælder altså ikke kun hårfarvestofferne, men f.eks. også parfumestofferne.
PPD og PTD er klassificeret af EU's videnskabelige komité som yderst allergifremkaldende, så der er ingen tvivl om, at det indebærer en allergirisiko at farve hår med produkter, der indeholder PPD og PTD.
Det er meget individuelt, hvad vi hver især reagerer på.
Videncenter for Allergi estimerer, at det er i størrelsesordenen 1-5 pct. af dem, der farver hår, som oplever allergi eller allergilignende reaktioner.
De kan kræve hospitalsindlæggelse.
Oven i den umiddelbare akutte reaktion er allergi en livslang lidelse, der indebærer, at man skal undgå enhver kontakt med de stoffer, man er allergisk over for.
Så der er altså al mulig grund og god grund til at tage allergi alvorligt.
Man kunne selvfølgelig indvende, at vi jo her taler om et forbud mod to meget allergifremkaldende stoffer og ikke om et totalt forbud mod hårfarver.
Problemet er bare, at det i dag ikke er muligt at fremstille permanente hårfarver uden PPD og PTD eller stoffer med lignende egenskaber.
Så et forbud mod PPD og PTD vil derfor i praksis stort set betyde et forbud mod at farve hår med permanente hårfarver.
Selv hvis vi fjerner PPD og PTD helt fra sortimentet, vil vi opleve, at de vil blive erstattet af stoffer, som er tæt beslægtet med dem, og som også kan fremkalde allergi.
Så vi kan altså ikke på nuværende tidspunkt være sikre på at slippe af med problemet, selv hvis vi slipper af med PPD og PTD.
Kosmetikreguleringen er EU-harmoniseret, og Danmark har længe presset på i EU for at sikre en bedre regulering af hårfarvestofferne.
For tiden foregår der tre vigtige ting i EU vedrørende hårfarver.
Strategien har allerede ført til et forbud mod ca. 158 hårfarvestoffer.
Fra dansk side arbejder vi hårdt på at bringe allergirisikoen mere ind i arbejdet.
For det andet er der netop vedtaget lavere grænser for tilladt indhold af PPD og PTD i hårfarver.
Danmark har tydeligt tilkendegivet, at vi ønsker et EU-forbud, så snart der findes brugbare og sikre alternativer til PPD og PTD.
Og for det tredje er et nyt sæt regler for mærkning med advarsler på visse hårfarveprodukter ved at træde i kraft.
Den nye mærkning betyder også, at emballagen kommer til at bære et symbol, så det bliver tydeligt for forbrugeren, at der kan være en risiko ved at bruge produktet.
Jeg er især tilfreds med, at man nu skal advare personer under 16 år mod at bruge hårfarve.
Allergi varer resten af livet, og jo tidligere man får det, desto længere skal man leve med generne.
Desuden har vi også set eksempler på meget alvorlige reaktioner, også hos personer under 16 år.
Det fremgår klart og tydeligt af kosmetikdirektivet, at det er producenten, som bærer ansvaret for, at produkterne er sikre at anvende.
Når det er sagt, synes jeg, at vi som politikere også har et moralsk ansvar for at give danskerne et reelt oplyst valg.
Derfor har vi også herhjemme gennem flere år i en række kampagner advaret forbrugerne om risikoen ved at farve hår.
Jeg er klar over, at information ikke altid er nok.
Jeg ved, at advarsler på emballagen vil kunne opfattes som et forsøg på sådan bare at lægge ansvaret over på forbrugeren.
Men vi må bare også erkende, at vi i dag ikke har et allergisikkert alternativ at tilbyde forbrugerne, dels fordi det endnu ikke er muligt at fremstille permanente hårfarver uden PPD og PTD, dels fordi det er så individuelt, hvad det er, vi reagerer på.
I den situation er det for mig at se den bedste løsning at tilbyde forbrugeren valget, men samtidig at sikre, at man ved, hvad man vælger.
Ingen er jo forpligtet til at farve sit hår.
Den beslutning er helt individuel og skal træffes af den enkelte i bevidstheden om, hvad det er, man risikerer at få med, når man putter æsken med kastanjebrun ned i indkøbskurven. Så på den baggrund afviser regeringen altså i dag det konkrete forslag om at forbyde PPD og PTD.
I forbindelse med udvalgsarbejdet er jeg dog til gengæld klar til at diskutere, om der er et bredt politisk ønske om, at Danmark skal arbejde for et EU-forbud mod PPD og PTD, selv i en situation hvor vi ikke kan tilbyde alternativer.
Jeg kan allerede nu sige, at den dag, vi får sikre og brugbare alternativer til PPD og PTD, vil regeringen arbejde helhjertet og aktivt for et forbud i hele EU.